Nos, frères Hugues, par la pacience de Deu, humbles abbés et li convanz de Saint Bénigne de Dygon, facons savoir à toulz cels qui verront et orront ces présentes lettres, que nos, consideranz de faire le profit de nos et de nostre yglise et l’escroissement de nos hommes et des habitanz de nostre vile de Chaigne, quictons et outroions por nos et por nos successours à nos diz hommes et es habitanz de nostre dite vile et à lour hoirs à touz jorz mais, la mainmorte que nos aviens de longe main sur nos diz hommes, sur lour hoirs et sur les habitans de la dite vile, et lour outroons à touz jourz mais le laitaige de lor berbiz et de lor chievres que nos aviens sur lour chacun venredi, dois le premier jour de may jusques à la Saint Remi ensuigant. Ce est à savoir le laitaige de chacune chievre qui aura lait por quatre deniers digenois et le laitaige de chacune berbiz por doux deniers de la dite monoie, à randre et à payier à nos ou à nostre commandement chacun an le jour de la Saint Remi; et se ansint estoit que aucuns ne tenist des dites bestes tout le termine desus dit, il ne payeroit dou dit prex, mais que tant comil efferroit au termine que il hauroit tenu des dites bestes. Et por la quictance de la dite morte main et l’outroi dou laitaige pour le prex desus dit, que nos facons à noz diz hommes, nos, de la velonté et dou consentement d’aux, retenons en nostre main à touz jorz mais, por nos et por nos successeurs et por nostre yglise, touz les bois qui sunt dès la charrière des Anjoz et dès la charrière dou Teil Corbe, josques à la fin d’Apeigne en sine cum les bones les divisent. Et nos ont quictey li dit nostre homme tout lour droit se point en i avoient esdiz bois ou povoient havoir heu dou tans trespassé jusques à la confection de ces présentes lettres, sanz faire reclam à nul jour mais. Et nos outroins à nos diz hommes et es habitans de la nostre dite ville et à lour hoirs à touz jourz mais, tous noz bois qui sunt dès la charrière des Anjoz et dès la charrière de Teil Corbe josques à la fin de Varnon et josques es bois de Vileconte, et josques à la fin de Champfouchard por lou effeer en la dite nostre ville et por estre bateiz et commun à touz les habitanz de la dite vile, et ne les porront essarter sanz nostre congié, et se ensinc estoit que nos lour donissiens le congié de l’essarter, nos i retenons nostre dyme et nostre tierce si cum nos l’avons sur totes lour terres; et volons que ils puissient le dit bateiz metre en deffans enlour touz ensemble, se il lour plait. Et se aucuns de la dite vile trépasse le deffans, il payera trois souz de Digenois por amande, lesqueles amandes seront à l’yglise de la dite vile por faire tout le commun profit de la dite yglise. Et se hons estraanges estoit pris esdiz bateiz, li emande seroit nostre. Et se aucuns de lour ou hons estraanges i faccient bataille ou autre forefait, li emande seroit nostre. Et volons que li dit nostre homme puissint metre esdiz bateiz lour forestier por garder lesdiz bateiz en tel menière que il lou présentoient à nos ou à nostre commandement chascun an le jour de Saint Jehan Baptiste; et liquelx forestiers fira lou sairement en la main de nos ou de nostre commandement, que bien et léaument garder à nostre droict, ensemble lesdiz bateiz. Et totes ces choses desus dites, nos prometons por nos et por nos successours, en bone foi à nos devant diz hommes et à touz les habitans de la devant dite vile et à lour hoirs, tenir et garder perpétuelement, sans riens corrumpre de ci en avant, sauf à nos et à nos successours et à nostre yglise totes nos soigneries, justises granz et petites et totes nos autres droitures et costumes que nos havons et poons et devons avoir ou que nos havons escostumey à avoir sur lesdiz nos hommes, sur les habitanz, sur lour hoirs, sur touz les finaiges et sur totes les appartenances de la devant dite nostre ville de Chanay. Ou tesmoinaige de laquel chose nos avons mis nos seels en ces présentes lettres. Donées l’an de grâce mil CC quatre vinz et unze ou mois de fevrier.